b'\n_START_ARTICLE_\nBernardka Lur\xc5\xa1ka\n_START_SECTION_\n\xc5\xbdivljenjepis\n_START_PARAGRAPH_\nPri starosti 14 let se ji je dne 11. februarja 1858 v skalni votlini Massabiele (okcitansko massa vi\xc3\xa8lha - stara skala) prvi\xc4\x8d prikazala Marija z ro\xc5\xbenim vencem v roki, do julija 1858 pa se ji je prikazala \xc5\xa1e 17-krat._NEWLINE_Po njeni smrti v letu 1879 je njeno telo ostalo nestrohnjeno, sveti\xc5\xa1\xc4\x8de v Lurdu pa je postalo najve\xc4\x8dje romarsko sredi\xc5\xa1\xc4\x8de na svetu, ki vsako leto privla\xc4\x8di na milijone romarjev._NEWLINE_Kljub za\xc4\x8detnemu skepticizmu Rimokatoli\xc5\xa1ke cerkve, so bila njena pri\xc4\x8devanja na podlagi kanoni\xc4\x8dnih raziskav razgla\xc5\xa1ena kot resni\xc4\x8dna. Beatificirana je bila leta 1925, za svetnico pa jo je razglasil pape\xc5\xbe Pij XI. v letu 1933. Je zavetnica bolnikov in Lurda._NEWLINE_Ko je 11. februarja 1858 pri starosti 14 let s sestro in prijateljico nabirala drva, je v skalni jami Massabielle nedale\xc4\x8d od Lurda do\xc5\xbeivela izku\xc5\xa1njo, ki je za vedno spremenila njeno \xc5\xbeivljenje, pa tudi \xc5\xbeivljenje mesta Lurd, kjer je \xc5\xbeivela. Na ta dan je do\xc5\xbeivela prvega od 18 prikazovanj\xc2\xa0\xc2\xbb\xc4\x8dudovite mlade gospe\xc2\xab, ki je stala v skalni ni\xc5\xa1i. Drugi dve deklici nista videli ni\xc4\x8desar. Trdila je, da jo je\xc2\xa0\xc2\xbbgospa\xc2\xab\xc2\xa0prosila, naj se k jami vra\xc4\x8da vsak dan naslednjih 15 dni. Najprej ji je mati to prepovedala, ampak Bernardka jo je prepri\xc4\x8dala, da jo je pustila. Bernardka je trdila, da je Gospa oble\xc4\x8dena v belo tan\xc4\x8dico z modrim pasom, da ima na obeh stopalih zlato vrtnico in da v rokah dr\xc5\xbei ro\xc5\xbeni venec. \xc4\x8ceprav se\xc2\xa0\xc2\xbbgospa\xc2\xab\xc2\xa0do 17. prikazovanja ni predstavila, so va\xc5\xa1\xc4\x8dani domnevali, da gre za Devico Marijo. \xc4\x8ceprav ji niso povsem verjeli, so ji kmalu mno\xc5\xbei\xc4\x8dno sledili na njeni vsakodnevni poti, nekateri iz radovednosti, drugi pa iz vere v resni\xc4\x8dnost \xc4\x8dude\xc5\xbenih prikazovanj._NEWLINE_Druge vsebine Bernardkinih prikazovanj so bile ve\xc4\x8dinoma preproste, usmerjene k potrebi po molitvi in pokori. V 13. prikazovanju (2. marca) naj bi ji\xc2\xa0\xc2\xbbgospa\xc2\xab\xc2\xa0rekla: Pojdi k duhovnikom in jim reci, naj tukaj zgradijo cerkev. Naj semkaj prihajajo procesije. V spremstvu dveh tet je \xc5\xa1la s to pro\xc5\xa1njo k lokalnemu duhovniku o\xc4\x8detu Peyramalu, ki ji ni verjel in ji je rekel, naj se ji\xc2\xa0\xc2\xbbgospa\xc2\xab\xc2\xa0najprej predstavi in naj v dokaz resni\xc4\x8dnosti naredi kak \xc4\x8dude\xc5\xbe._NEWLINE_Na njeno vztrajanje naj bi se\xc2\xa0\xc2\xbbgospa\xc2\xab\xc2\xa0kon\xc4\x8dno predstavila v 17. prikazovanju, ko je rekla: Jaz sem Brezmade\xc5\xbeno Spo\xc4\x8detje. V 9. prikazovanju naj bi ji\xc2\xa0\xc2\xbbgospa\xc2\xab\xc2\xa0rekla, naj pije vodo iz izvira in se z njo umije. S prstom je pokazala pod skalo. \xc4\x8ceprav je tam na\xc5\xa1la samo majhno lu\xc5\xbeo in je bila voda umazana, jo je Bernardka ubogala. Naslednji dan je tam \xc5\xbee izviral studenec. Po 18. prikazovanju ni ve\xc4\x8d \xc4\x8dutila \xc5\xbeelje po obiskovanju jame, ljudje pa so \xc5\xa1e vedno mno\xc5\xbei\xc4\x8dno hodili na mesto prikazovanj. Tam je danes najve\xc4\x8dje Marijino sveti\xc5\xa1\xc4\x8de._NEWLINE_Potem je Bernardka od\xc5\xa1la v samostan usmiljenih in \xc5\xa1olskih sester v Neversu, kjer se je posve\xc4\x8dala negi bolnikov in z vezenjem ustvarjala \xc4\x8dudovite okraske za ma\xc5\xa1na obla\xc4\x8dila. Slava in pozornost ji nista bili v\xc5\xa1e\xc4\x8d. Trpela je za hudo astmo in med enim od napadov so ji na njeno pro\xc5\xa1njo prinesli vodo iz lur\xc5\xa1kega izvira. Od takrat se napadi niso ve\xc4\x8d pojavili. Kasneje je zbolela za kostno tuberkulozo v desnem kolenu, vendar ni prosila za lur\xc5\xa1ko vodo. \xc4\x8ceprav je spremljala razvoj romarskega sredi\xc5\xa1\xc4\x8da v Lurdu, ni bila prisotna na posvetitvi Lur\xc5\xa1ke bazilike Brezmade\xc5\xbenega spo\xc4\x8detja leta 1876.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPo dolgotrajni bolezni je 16. aprila 1879 umrla pri svojih 35 letih._NEWLINE_Njeno telo so leta 1909 izkopali iz groba po 30 letih, v prisotnosti \xc5\xa1kofa iz Neversa, dveh zdravnikov in drugih. Ugotovili so, da sta njen kri\xc5\xbe in ro\xc5\xbeni venec sicer oksidirala, njeno telo pa je ostalo nestrohnjeno. Tudi ta domnevni \xc4\x8dude\xc5\xbe je podpiral njeno kanonizacijo. Potem so jo umili in preoblekli in ponovno pokopali v novo dvojno krsto._NEWLINE_V letu 1919 so njeno telo izkopali drugi\xc4\x8d, leta 1925 pa tretji\xc4\x8d. Njeno telo je \xc5\xa1e danes ohranjeno, \xc4\x8deprav je staro \xc5\xbee skoraj 130 let. Mnogi romarji si ga lahko ogledujejo v Cerkvi Svete Bernardke v Neversu._NEWLINE_God svete Bernardke praznujejo v Franciji 18. februarja, drugod pa 16. aprila.'